Kjersti Løken Stavrum

Kjersti Marie Løken Stavrum (født 1. mars 1969 i Sarpsborg) er en norsk journalist og redaktør, fra 2013 til 2016 generalsekretær i Norsk Presseforbund. Fra november 2016 er hun adm.dir. i Stiftelsen Tinius og Blommenholm Industrier.

Utdannelse og stillinger 
Stavrum er utdannet statsviter innen internasjonal politikk og har en mastergrad i ledelse.

Hun arbeidet i Aftenposten fra 1991 til 2002, og igjen fra 2005 til 2012, i årene 2005–2011 som featureredaktør og fra 2008 til 2012 også som redaktør for aftenutgaven Aften. Hun var redaktør for A-magasinet og Osloby.no. 

Fra 2001 til 2004 var hun sjefredaktør i ukebladet KK og fra 2012 til 2013 avdelingsdirektør for kommunikasjon og egne kanaler i NHO. Hun overtok som generalsekretær i Norsk Presseforbund etter Per Edgar Kokkvold i september 2013. I 2016 gikk hun fra presseforbundet til direktørjobb i Schibsted-stiftelsen Tinius og Blommenholm Industrier AS.

Verv og priser 
Stavrum var leder av Oslo redaktørforening fra 2008 til 2012 og er styremedlem i Stiftelsen Tinius og Blommenholm Industrier. Hun har vært styremedlem i International newsmedia marketing Association, INMA. Hun ble i 2003 kåret til «årets kvinnelige medieleder».

Hun er leder i Norsk PEN fra 2019 og er styremedlem i Ethical Journalism Network.

Fra 2019 er hun styreleder i stiftelsen Cultiva. Hun er styremedlem i Faktisk.no.

I 2020 ble hun av regjeringen oppnevnt som leder i den andre Ytringsfrihetskommisjonen.

Annet 
Hun var i 2008 en av flere faste paneldeltakere i talkshowet Studio 5 som gikk på TV-kanalen FEM. 

Hun er gift med Gunnar Stavrum, og er yngre søster av den tidligere fotballspilleren, Kværner-direktør Karl-Petter Løken.

Referanser

Eksterne lenker 
 
 

Journalister i Aftenposten
Norske redaktører
Personer fra Sarpsborg kommune